杨维桢
李公子行
李公子，凤之雏，龙之驹。
面如赤玉盘，服如明月珠。
舌端吞吐五色锦，胸中元有邺侯三万牙签书。
曩执金陵南端之白简，今曳淮吴大府之长裾。
东维先生在五湖，相逢一笑黄公垆。
我闻公子曾大父，先皇开基作刑部。
马头约法十二章，燕都新建尚书府。
丹书铁券盟山河，赫赫勋名照今古。
又闻尔父司农公，画策屯田辟西土。
岁输百万实太仓，功著兵前科量府。
汝今年少毛骨奇，五花骢马当春骑。
燕王方买台上骏，赵客合脱囊中锥。
姑苏台下春回首，东风绿遍官河柳。
人生离合自有时，更劝西门一杯酒。
李公子，尔岂马上杀贼之钃娄，下马喻贼之露书？莫负汝祖父，东鲁为真儒。